Diari Oficial de la Generalitat Valenciana


Sumari del DOGV 6198, del 03-02-2010 (2010/1000)

RESOLUCIÓ de 22 d'octubre de 2009, de la Conselleria d'Agricultura i Desenvolupament Rural per la qual s'aprova la primera modificació de la classificació de les vies pecuàries del terme municipal de Cabdet, a la província d'Albacete.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6198

Data del DOGV
:   03-02-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/1000


Data del document
:   22-10-2009

Organisme emissor
:   Consejería de Agricultura y Desarrollo Rural de Castilla-la Mancha

Tipus de document
:   Resolució

Descriptors 

:   * Caudete de las Fuentes
    * via rural

RESOLUCIÓ de 22 d'octubre de 2009, de la Conselleria d'Agricultura i Desenvolupament Rural per la qual s'aprova la primera modificació de la classificació de les vies pecuàries del terme municipal de Cabdet, a la província d'Albacete. [2010/1000]  
Examinat l'expedient tramitat per a la modificació de la classificació de les vies pecuàries existents al terme municipal de Cabdet, a la província d'Albacete, i els antecedents existents sobre això, resulta:  
Antecedents de fet  
1. Aprovada la Llei 9/2003, de 20 de març de 2003, de Vies Pecuàries de Castella-la Manxa, que desplega la Llei 3/95, bàsica de l'Estat, de 23 de març de 1995, de Vies Pecuàries, estableix, en la disposició addicional segona, que la conselleria competent en la matèria completarà la classificació de les vies pecuàries als termes municipals de la comunitat autònoma.  
2. Les vies pecuàries del terme municipal de Cabdet estan classificades per l'Ordre Ministerial de 8 d'abril de 1970.  
3. Amb data 21 d'octubre de 2008, el delegat provincial d'Agricultura i Desenvolupament Rural, a la província d'Albacete, designa María Blanca Candela Navarro, com a enginyera operadora, per a la instrucció del procediment administratiu de modificació de la classificació de les vies pecuàries del terme municipal de Cabdet, a la província d'Albacete.   
4. Amb data 22 d'octubre de 2008, l'enginyera operadora nomenada redacta una memòria justificativa en què, estudiats tots els antecedents històrics i documents, proposa l'inici d'ofici de l'expedient de modificació de la classificació de les vies pecuàries del terme municipal de Cabdet, a la província d'Albacete, en el qual s'indica que es detecten errors pel que fa a l'amplària, el traçat i el nom de la Carrerada Reial de Conca a Cartagena, al terme municipal de Cabdet, que passaria a classificar-se com a Assagador de Las Vacas.  
5. Amb data 23 d'octubre de 2008, el delegat provincial d'Agricultura i Desenvolupament Rural de la província d'Albacete, a la vista de la memòria justificativa que li va lliurar l'enginyera operadora designada, acorda l'inici de l'esmentada modificació de la classificació.  
6. Amb data 24 d'octubre de 2008, la Delegació Provincial d'Agricultura i Desenvolupament Rural a Albacete emet la resolució, per la qual ordena la publicació de l'anunci a informació pública de modificació de la classificació de les vies pecuàries del terme municipal de Cabdet, a la província d'Albacete, i cita a tots els afectats i interessats els dies 17 i 18 de desembre de 2008, a les 10.00 hores. L'anunci es va publicar en el DOCM número 236, de 17 de novembre de 2008, i en el Diari Oficial de la Comunitat Valenciana (DOCV) número 5896, de 19 de novembre de 2008.  
7. Amb data 4 de novembre de 2008, el delegat provincial d'Agricultura i Desenvolupament Rural d'Albacete, va enviar una comunicació a l'Ajuntament de Cabdet de l'acord d'inici de la modificació de la classificació de les vies pecuàries del terme municipal de Cabdet, a la província d'Albacete, en què sol·licitava la designació d'un representant i un pràctic per a comparéixer en els treballs de camp, així com l'exposició pública de l'acord al tauler d'anuncis de l'Ajuntament pel termini d'un mes.  
8. Amb data 4 de novembre de 2008, el delegat provincial d'Agricultura i Desenvolupament Rural d'Albacete, remet l'anunci de la modificació de la classificació de les vies pecuàries del terme municipal de Cabdet, a la província d'Albacete, als ajuntaments d'Almansa i de Villena, a les comissions locals i provincial de pastures, a associacions d'agricultors i ramaders, així com a possibles limítrofs afectats.  
9. El dia 17 de desembre de 2008, a les 10.00 hores, es reuneixen al punt indicat María Blanca Candela Navarro, enginyera operadora; Pablo Marco Hernández, agent mediambiental; i Patricia Ferrer Alonso, representant de l'empresa consultora en auxili de l'enginyera operadora, i s'alça l'acta de classificació en què, després de l'oportú debat dels antecedents i de la documentació presentats, s'arriba a la conclusió de l'existència d'errors pel que fa a l'amplària, el traçat i el nom de la Carrerada Reial de Conca a Cartagena, al terme municipal de Cabdet, que passaria a classificar-se com a Assagador de Las Vacas, la descripció del qual és la següent:  
Assagador de Las Vacas o de Santa Ana  
Amplària legal: 37,5 metres.  
Longitud del tram a classificar: 17.460 metres.  
Una vegada recorregut en el tram comprés entre el límit de terme amb Almansa i el nucli urbà de Cabdet, es conclou la reunió i es firmen les actes en senyal d'acceptació pels assistents a les 13.15 hores d'aquest dia.  
10. El dia 18 de desembre de 2008, a les 10.00 hores, es reuneixen en el punt indicat, María Blanca Candela Navarro, enginyera operadora; Pablo Marco Hernández, agent mediambiental; i Patricia Ferrer Alonso, representant de l'empresa consultora en auxili de l'enginyera operadora, i alcen l'acta d'inici de classificació en què, després de l'oportú debat dels antecedents i de la documentació presentats, s'arriba a la conclusió de l'existència d'errors pel que fa a l'amplària, el traçat i el nom de la Carrerada Reial de Conca a Cartagena, al terme municipal de Cabdet, que passa a classificar-se com a Assagador de Las Vacas, la descripció del qual és la següent:  
Assagador de Las Vacas o de Santa Ana  
Amplària legal: 37,5 metres.  
Longitud del tram a classificar: 17.460 metres.  
Una vegada recorregut en el tram comprés entre el nucli urbà de Cabdet i la seua unió a la via pecuària Assagador de Las Salinas per Dividilla a Ojuelos, es conclou la reunió i es firmen les actes en senyal d'acceptació pels assistents a les 12.55 hores d'aquest dia.  
11. Amb data 9 de març de 2009, la Delegació d'Agricultura i Desenrotllament Rural d'Albacete, dicta la resolució per la que s'ordena la publicació de l'anunci d'exposició pública i audiència de la proposició de modificació de la classificació de les vies pecuàries existents al terme municipal de Cabdet, a la província d'Albacete, i l'anunci es publica en el DOCM número 67, de 7 d'abril de 2009, i en el DOCV número 5995, de 17 d'abril de 2009. També es comunica als ajuntaments d'Almansa i Villena, a les comissions locals i provincial de pastures, a associacions d'agricultors i ramaders, així com a possibles limítrofs afectats, tot això, a fi que puguen presentar les al·legacions o reclamacions que s'estimen pertinents.  
12. Durant la tramitació de l'expedient, Agrícolas Vera, SA, va sol·licitar el canvi de titularitat amb efecte en les notificacions, i es va procedir a incloure a aquesta societat en la base de dades d'interessats. En el període d'exposició pública es van rebre al·legacions de l'Ajuntament de Cabdet, Camacho Recycling, SL, José Solera Vinader, Manuel Díaz Conejero, María Sebastiana Olivares Íñiguez, Murcia y Dolls, SA, Pilar Magán Martínez i Rogelio Rafael Gómez Medrano. L'enginyera operadora emet un informe individualitzat de les al·legacions i en proposa la desestimació.  
13. El 31 d'agost de 2009, el cap de servei de Medi Natural de la Delegació Provincial d'Agricultura i Desenvolupament Rural d'Albacete, vist l'informe de l'enginyera operadora i representant de l'administració per a la modificació de la classificació de les vies pecuàries del terme municipal de Cabdet, a la província d'Albacete, en proposa l'aprovació.  
14. Amb data 7 de setembre de 2009, la Delegació Provincial d'Agricultura i Desenvolupament Rural d'Albacete, remet l'expedient per a l'aprovació.  
Vista la Llei 3/1995, de 23 de març, de Vies Pecuàries, bàsica de l'Estat, i la Llei 9/2003, de 20 de març, de Vies Pecuàries de la Comunitat Autònoma de Castella-la Manxa, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, el Reial Decret 1674/1984, de 8 de febrer, sobre traspassos de funcions i serveis de l'Estat a la Comunitat Autònoma de Castella-la Manxa en matèria de conservació de la naturalesa, i el Decret 104, de 23 de setembre de 1986, d'aprovació del Reglament per a l'Aplicació de la Llei 6/1985, de 13 de novembre, de Patrimoni de la Comunitat Autònoma de Castella-la Manxa, i els expedients existents de classificació de les vies pecuàries del terme municipal de Cabdet, a la província d'Albacete, i els termes municipals limítrofs.  
Fonaments de dret  
Únic. L'expedient s'ha tramitat d'acord amb allò que s'ha especificat en la Llei de Vies Pecuàries de Castella-la Manxa, de 20 de març de 2003.  
Aquesta Conselleria, a proposta de la Direcció General de Política Forestal, resol:  
Primer  
Aprovar la modificació de la classificació de les vies pecuàries del terme municipal de Cabdet, a la província d'Albacete, en la qual es considera l'existència d'errors pel que fa a l'amplària, el traçat i el nom de la Carrerada Reial de Conca a Cartagena, al terme municipal de Cabdet, que passarà a classificar-se com a Assagador de Las Vacas, la descripció del qual és la següent:  
Assagador de Las Vacas o de Santa Ana  
Amplària legal: 37,5 metres.  
Longitud del tram a classificar: 17.460 metres.  
Superfície aproximada: 65,7664 hectàrees.  
L'Assagador de Las Vacas entra a Cabdet procedent del terme municipal d'Almansa per El Ventorrillo de Los Gazpachos o Loma de Los Álamos. A l'esquerra, conté terres de cultiu i, a la dreta, forest fins a arribar a Agua Verde, les cases de la qual les deixa a aquest costat. Després de travessar una xicoteta zona de forest, torna a limitar amb aquest per la dreta i amb terres de labor per l'esquerra als paratges Los Toyos i El Collado. Segueix a continuació per la forest de la Falda de Sierra Oliva fins a arribar al barranc de Los Anteojos, on torna a limitar amb forest i cultius a dreta i esquerra respectivament fins a arribar a La Vereda de Santa Ana, la qual pren com a eix baixant devers la localitat de Cabdet, travessa Las Herradas, i hi penetra en creuar la carretera local de la Font de la Figuera a Iecla.  
Creua la població pels carrers de El Ángel, Moto, San José i San Sebastián, amb l'amplada d'aquests, ix devers Villena, portant com a eix el camí de Las Vacas, passa per la bassa de El Puente, Donaire, Crucejadas, La Molineta, Los Clérigos i La Congregación, i arriba a l'Assagador de Las Salinas per Dividillas a Ojuelos, al qual s'uneix.  
Segon  
Que una vegada aprovada aquesta classificació, es procedisca a la delimitació i amollonament de les vies pecuàries.  
Tercer  
Si al terme municipal de Cabdet aparegueren vies pecuàries no incloses en aquest projecte, aquestes no perdran les seues característiques com a tals i es procedirà a la seua posterior classificació.  
Contra la present resolució, que posa fi a la via administrativa, s'hi pot interposar un recurs potestatiu de reposició, en el termini d'un mes, a comptar des de l'endemà a la notificació, davant del conseller d'Agricultura i Desenvolupament Rural, o un recurs contenciós administratiu, en el termini de dos mesos, comptadors des de l'endemà a la notificació, davant de la Sala Contenciosa Administrativa del Tribunal Superior de Justícia de Castella-la Manxa, de conformitat amb allò que ha estipulat l'article 116 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Toledo, 22 d'octubre de 2009.- El conseller d'Agricultura i Desenvolupament Rural: José Luis Martínez Guijarro.